CELEX: 62010CA0180
Language: sk
Date: 2011-09-15 00:00:00
Title: Spojené veci C-180/10 a C-181/10: Rozsudok Súdneho dvora (druhá komora) z  15. septembra 2011 (návrh na začatie prejudiciálneho konania, ktorý podal Naczelny Sąd Administracyjny — Poľská republika) — Jarosław Słaby (C-180/10), Emilian Kuć, Halina Jeziorska-Kuć (C-181/10)/Minister Finansów (C-180/10), Dyrektor Izby Skarbowej w Warszawie (C-181/10) (Dane — Daň z pridanej hodnoty — Smernica 2006/112/ES — Pojem zdaniteľná osoba — Predaj stavebných pozemkov — Články 9, 12 a 16 — Neexistencia odpočtu DPH na vstupe)

29.10.2011   
            
            
               SK
            
            
               Úradný vestník Európskej únie
            
            
               C 319/8
            
         Rozsudok Súdneho dvora (druhá komora) z 15. septembra 2011 (návrh na začatie prejudiciálneho konania, ktorý podal Naczelny Sąd Administracyjny — Poľská republika) — Jarosław Słaby (C-180/10), Emilian Kuć, Halina Jeziorska-Kuć (C-181/10)/Minister Finansów (C-180/10), Dyrektor Izby Skarbowej w Warszawie (C-181/10)
   (Spojené veci C-180/10 a C-181/10) (1)
   
   (Dane - Daň z pridanej hodnoty - Smernica 2006/112/ES - Pojem zdaniteľná osoba - Predaj stavebných pozemkov - Články 9, 12 a 16 - Neexistencia odpočtu DPH na vstupe)
   2011/C 319/12
   Jazyk konania: poľština
   
      Vnútroštátny súd, ktorý podal návrh na začatie prejudiciálneho konania
   
   Naczelny Sąd Administracyjny
   
      Účastníci konania pred vnútroštátnym súdom
   
   
      Žalobcovia: Jarosław Słaby (C-180/10), Emilian Kuć, Halina Jeziorska-Kuć (C-181/10)
   
      Žalovaní: Minister Finansów (C-180/10), Dyrektor Izby Skarbowej w Warszawie (C-181/10)
   
      Predmet veci
   
   Návrh na začatie prejudiciálneho konania — Naczelny Sąd Administracyjny — Výklad článku 9 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, s. 1), ako aj článku 4 ods. 1 a 2 šiestej smernice Rady zo 17. mája 7 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia (Ú. v. ES L 145, s. 1; Mim. vyd. 09/001, s. 23) — Predaj niekoľkých parciel na stavebnom pozemku — Predávajúci ako zdaniteľná osoba v prípade, že pozemok je súčasťou poľnohospodárskeho podniku predávajúceho a že predávajúci ukončil svoje činnosti v dôsledku rekvalifikácie jeho pozemku obcou na stavebný pozemok
   
      Výrok rozsudku
   
   Dodanie pozemku určeného na výstavbu sa má považovať za činnosť podliehajúcu dani z pridanej hodnoty na základe vnútroštátneho práva členského štátu, ak si tento členský štát uplatnil možnosť upravenú v článku 12 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty, zmenenej a doplnenej smernicou Rady 2006/138/ES z 19. decembra 2006, bez ohľadu na sústavnú povahu činnosti alebo bez ohľadu na otázku, či osoba, ktorá uskutočnila dodanie, vykonáva činnosť výrobcu, obchodníka alebo poskytovateľa služieb, a to za predpokladu, že táto činnosť nepredstavuje iba výkon vlastníckeho práva majiteľa.
   Fyzická osoba, ktorá vykonávala poľnohospodársku činnosť na pozemku prekvalifikovanom v dôsledku zmeny územného plánu uskutočnenej z dôvodov nezávislých od jej vôle na pozemok určený na výstavbu, sa nemá považovať za zdaniteľnú osobu povinnú platiť daň z pridanej hodnoty v zmysle článku 9 ods. 1 a článku 12 ods. 1 smernice 2006/112, zmenenej a doplnenej smernicou 2006/138, keď začne predávať tieto pozemky, ak tieto predaje patria do rámca nakladania so súkromným majetkom tejto osoby.
   Naopak, keď táto osoba na účely realizovania týchto predajov podnikne aktívne kroky na účely predaja nehnuteľností uplatnením podobných prostriedkov, aké použil výrobca, obchodník alebo osoba poskytujúca služby v zmysle článku 9 ods. 1 druhého pododseku smernice 2006/112, zmenenej a doplnenej smernicou 2006/138, má sa táto osoba považovať za osobu vykonávajúcu „ekonomickú činnosť“ v zmysle tohto článku a má sa teda považovať za zdaniteľnú osobu, ktorá je povinná platiť daň z pridanej hodnoty.
   Skutočnosť, že táto osoba je „poľnohospodár s paušálnou úpravou“ na účely článku 295 ods. 1 bodu 3 smernice 2006/112, zmenenej a doplnenej smernicou Rady 2006/138, v tomto smere nie je relevantná.
   
      (1)  Ú. v. EÚ C 179, 3.7.2010.